Børge Brende

Familiebakgrunn og yrkeskarrière

Han er sønn av ingeniør Knut Brende (1939–) og husøkonom Kari Wesche (1943–2004). Børge Brende ble født i Odda i 1965, idet faren på det tidspunktet var anleggsingeniør i Røldal, men familien flyttet til Trondheim da gutten var et par år gammel, og Børge Brende vokste dermed opp på Nardo. Allerede i 10–11-årsalderen var han fast leser av Dagbladet, Verdens Gang og Aftenposten. 15 år gammel dro han til USA som utvekslingselev. Brende er cand.mag. med mellomfag i historie og grunnfag i sosialøkonomi og rettsvitenskap fra Norges teknisk-naturvitenskapelige universitet fra 1997.
Han hadde i sin tid en kort journalistisk karrière, og jobbet i Aftenpostens politiske avdeling under Egil Sundar. Brende deltok fra ung alder i arbeidet i familiebedriften Brende-entreprenør AS, hvor han var økonomisjef 1990–1992. Han var direktør i Verdens økonomiske forum i Genève, med spesielt ansvar for regionale samlinger og regjeringer, 2008–2009. Sommeren 2009 tiltrådte han som generalsekretær i Norges Røde Kors. Brende ledet Røde Kors' utplassering av et norsk feltsykehus og aksjon i Haiti etter det største jordskjelvet i regionen på over 200 år, 12. januar 2010. Fra 2009 var Brende også styreleder i Mesta. I mars 2011 gikk han over til stilling som administrerende direktør i Verdens økonomiske forum. I september 2017 ble Brende utnevnt til president i Verdens økonomiske forum.

Politisk arbeid

Brende meldte seg inn i Unge Høyre som 14-åring, og gjorde tidlig inntrykk på blant andre Marvin Wiseth. Brende var politisk sekretær i Unge Høyre i 1985, 1. viseformann 1986–1988 og formann 1988–1990. Han var også politisk rådgiver for Høyre-formann Rolf Presthus og Høyres stortingsgruppe 1986–1987. Han var nestleder i Europabevegelsen 1991–1992, kommunalråd og gruppeleder i Trondheim bystyre og formannskap 1992–1997, medlem av Trondheim plan- og bygningsråd 1992–1997 og medlem av Trondheim lønns- og administrasjonsutvalg 1992–1997.
I 1994 kom han tilbake til rikspolitikken igjen for fullt, og Brende var 1. nestleder i Høyre 1994–1998. Han ble innvalgt på Stortinget fra Sør-Trøndelag i 1997 og gjenvalgt i 2001 og 2005. Før dette hadde han vært 2. vararepresentant 1989–1993 og 1. vararepresentant 1993–1997. Brende var medlem av Stortingets finanskomité 1997–2001 og 1. nestleder i Stortingets energi- og miljøkomité 2005–2008. I Kjell Magne Bondeviks andre regjering var Brende miljøvernminister 2001–2004 og nærings- og handelsminister 2004–2005. Det vakte debatt da Brende fikk permisjon fra Stortinget for å tiltre Verdens økonomiske forum i 2007 ettersom det normalt ikke gis permisjon fra vervet som stortingsrepresentant.
Han har også vært styremedlem i Afghanistanhjelpen, leder av PD Burma (internasjonalt parlamentarikernettverk for å fremme demokrati i Burma), og var leder av FNs kommisjon for bærekraftig utvikling i perioden 2003–2004. Brende har tidligere vært nestleder i China Council, et rådgivende organ for den kinesiske regjering i miljøspørsmål. I årsskiftet 2005/2006 ble Brende nevnt som en mulig etterfølger etter partileder Erna Solberg av Jens Petter Ekornes og Anne Kathrine Slungård. Dette var imidlertid ikke drøftet med Brende, og han avviste påstandene.
Fra 16. oktober 2013 til 20. oktober 2017 var Brende utenriksminister i Erna Solbergs regjering.

Utmerkelser

Han ble tildelt storkorset av både Republikken Italias fortjenstorden og Føniksordenen i 2004, og i 2005 ble han utnevnt til kommandør av St. Olavs Orden. I tillegg ble Brende i 2018 tildelt "Order of the Aztec Eagle" av Mexico og storkorset av St. Carlos for Colombia. Av andre priser er han blant annet tildelt Årets Fjellgeit i 2002, Årets Markapris fra Norges Naturvernforbund i 2003, Biomangfoldprisen i 2003 og Sustainability Now-prisen fra Emisoft i 2009.